
Text rozhodnutia
Súd: Krajský súd Bratislava Spisová značka: 11CoP/188/2013 Identifikačné číslo súdneho spisu: 1511227651 Dátum vydania rozhodnutia: 25. 04. 2013 Meno a priezvisko sudcu, VSÚ: JUDr. Katarína Štrignerová ECLI: ECLI:SK:KSBA:2013:1511227651.2 Uznesenie Krajský súd v Bratislave v právnej veci starostlivosti navrhovateľky: E. H., X.. XX.XX.XXXX, bytom P. XX, L., zast. JUDr. Ivana Potocká, advokátka, bytom Križkova 8, Bratislava, proti odporcovi: H. V., X.. XX.XX.XXXX, bytom P. XX, L., zast. JUDr. Milan Ficek, advokát s.r.o., so sídlom Žilinská 14, Bratislava, o určenie otcovstva a úpravu rodičovských práv a povinností k maloletému dieťaťu: C. H., X.. XX.XX.XXXX, bytom u matky, zastúpená kolíznym opatrovníkom: Úrad práce sociálnych vecí a rodiny, na odvolanie odporcu proti uzneseniu Okresného súdu Bratislava V, zo dňa 08.11.2012, č.k. 20P 155/2011-82, jednohlasne ( pomerov hlasov 3:0 ) takto r o z h o d o l : Uznesenie súdu prvého stupňa sa p o t v r d z u j e. o d ô v o d n e n i e : Okresný súd Bratislava V uznesením zo dňa 08.11.2012, č.k. 20P 155/2011-82 udelil odporcovi poriadkovú pokutu vo výške XXX €, z dôvodu, že odporca svojim konaním maril uplatnenie základného práva navrhovateľky, aby bola zabezpečená rýchla a účinná ochrana jej práv a súčasne sťažil postup konania. Za marenie uplatnenia základného práva navrhovateľky a sťaženie postupu konania považoval to, že odporca napriek riadnemu predvolaniu sa na pojednávanie dňa 08.11.2012 nedostavil, neúčasť ospravedlnil prípisom doručeným elektronicky súdu dňa 06.11.2012 a poštou dňa 07.11.2012 jeho splnomocnený právny zástupca, z dôvodu potrebného času prípravy na pojednávanie, keďže právne zastúpenie vo veci prevzal iba 06.11.2012. V tejto súvislosti poukázal na tú skutočnosť, že odporca predvolanie na pojednávanie prevzal ešte dňa 10.09.2012, t.j. takmer 2 mesiace pred udelením plnej moci advokátovi. Z tohto dôvodu udelenie plnej moci advokátovi 2 dni pred nariadeným pojednávaním, vedomosť o ktorom mal odporca po dobu takmer 2 mesiacov podľa názoru súdu nezakladá vážny a ospravedlniteľný dôvod jeho neúčasti, a to aj s prihliadnutím na konkrétne okolnosti posudzovaného prípadu. Odporca mal totiž dostatok času zvoliť si právneho zástupcu tak, aby bol schopný v čase zostávajúcom do pojednávania oboznámiť sa s obsahom spisu a zúčastniť sa pojednávania. Skutočnosť, že tak urobil až 2 dni pred pojednávaním a túto skutočnosť prostredníctvom svojho zvoleného právneho zástupcu oznámil súdu až deň pred pojednávaním, nemôže byť na ujmu rýchlosti a hospodárnosti konania. Proti tomuto uzneseniu v zákonnej lehote prostredníctvom právneho zástupcu podal odvolanie odporca, ktorý navrhol napadnuté uznesenie zrušiť. Uviedol, že nekonal v úmysle mariť súdne pojednávanie, ďalšieho nariadeného pojednávania sa zúčastní. Nakoľko nemá právne vzdelanie, hľadal si právneho zástupcu, podarilo sa mu to len pár dní pred pojednávaním. Nepovažoval za správne, pokiaľ mu súd uložil pokutu za využitie zákonnej možnosti zvoliť si právneho zástupcu, ktorý požiadal o ospravedlnenie a odročenie pojednávania. Zvolený advokát mu oznámil, že na pojednávanie sa treba pripraviť a na deň nariadeného pojednávania má už dohodnuté iné konanie. Z vydaného uznesenia vyplýva, že súd mu uložil poriadkovú pokutu z dôvodu, že sa nezúčastnil nariadeného pojednávania na deň 08.11.2012, jeho advokát však ospravedlnil aj jeho neúčasť na predmetnom pojednávaní. Pokiaľ by sa aj pojednávania zúčastnil, žiadal by, aby súd konal iba za prítomnosti jeho advokáta, nakoľko aj matka má právnu zástupkyňu. Odvolací súd preskúmal napadnuté uznesenie súdu prvého stupňa podľa § 212 ods. 1 O.s.p., vec prejednal bez nariadenia odvolacieho pojednávania podľa § 214 ods. 2 O.s.p., a dospel k záveru, že odvolanie odporcu nie je dôvodné. Ustanovenie § 53 ods. 1 O.s.p. upravuje postup súdu, ktorým za splnenia podmienok presne špecifikovaných v uvedenom zákonnom ustanovení, môže súd uložil účastníkovi poriadkovú pokutu. V zmysle uvedeného zákonného ustanovenia v danej veci postupoval aj súd prvého stupňa, a pokiaľ odporcovi za neúčasť na pojednávaní dňa 08.11.2012 ktorú vyhodnotil ako sťaženie postupu súdu a zmarenie základného práva navrhovateľky na rýchlu a účinnú ochranu jej práv, uložil odporcovi poriadkovú pokutu, jeho postup bol v súlade s ust. § 53 ods. 1 O.s.p.. Pokiaľ ide o neúčasť odporcu na pojednávaní dňa 08.11.2012, odvolací súd zaujal zhodné stanovisko ako súd prvého stupňa, t.j. že odporca prevzatím termínu pojednávania dňa 10.09.2012 mal dostatok času ( do 08.11.2012 ) zvoliť si právneho zástupcu, pričom čo odvolací súd zdôrazňuje, ani z odvolania odporcu voči predmetnému uzneseniu nevyplývajú žiadne objektívne dôvody, ktoré by bránili odporcovi si zvoliť právneho zástupcu tak, aby tento mal dostatočný časový priestor na prípravu pojednávania, ako aj osobnú účasť na pojednávaní. S poukazom na uvedené napadnuté uznesenie súdu prvého stupňa je vecne správne, preto ho odvolací súd podľa § 219 ods. 1 O.s.p. potvrdil. Záverom odvolací súd poukazuje na ust. § 53 ods. 4 O.s.p., na základe ktorého súd môže uloženú poriadkovú pokutu dodatočne, a to i po skončení konania odpustiť, ak to odôvodňuje neskoršie správanie sa toho, komu bola uložená. Poučenie: Poučenie : Proti tomuto uzneseniu nie je odvolanie prípustné.

